Drüber use sind jedoch alli Bundesrät au für sämtlichi Gschäfte vo de andere  Departement mit zueschtändig und händ dur das erheblichi Mitspraach- und Iiflussmöglichkeite. D Beschlüsse vom Bundesrat werded dur s Kollegium mit Mehrheitsentscheid 'troffe und müend dänn vom zueschtändige Departementsvorschteher vor Parlament und Öffentlichkeit au dänn vertrete werde, wenn der de 'troffeni Entscheid eigentlich ablehnt (Kollegialitätsprinzip). Dr Grundsatz berueht allerdings nur uf ungschriebener Tradition und isch nöd gesetzlich greglet. Sit Alters her isch es uusnahmswiis als zuelässig  erachtet worde, dass en Bundesrat e vom Gsamtbundesrat abwiichendi Meinig öffentlich kundtuet, wenn er sich uf Gwüssensgründ berüeft und s Gschäft im Übrige nöd vo ihm bearbeitet wird. Es isch in letschter Zit jedoch immer öfter z beobachte gsii, dass einzelni Bundesrät Entscheid vom Kollegium meh oder weniger offe z desavouiere versucht händ. So werded Sinn und Unsinn vom Kollegialitätsprinzip au immer wieder i de Medie und in politische Gremie thematisiert.